google/wiki40b huggingface dataset:
Hvitribbet åkerfly

Utseende

Et middelsstort (vingespenn 33 – 46 mm), gråbrunt nattfly. Arten kjennes lett på de hvite årene i forvingen, som står i sterkt kontrast til resten av vingen. Hannen har lange og kraftige, fjærformede antenner. Forvingen er gråbrun, den midtre delen mørkere. Vingeårene er hvite. Nyre- og ringmerkene er brungule og tydelige. Langs ytterkanten av vingen er det en pileformet, svart flekk i hvert åremellomrom. Bakvingen er hvit ved roten, lysbrun i den ytre delen.

Levevis

Denne arten lever på graskledte heier og enger. Larvene lever på ulike gras, først på bladene, når de blir større kryper de ned på bakken og angriper rothalsene. De voksne sommerfuglene flyr i august – september og kommer gjerne til lys, særlig hannene.

Utbredelse

Den er utbredt i Europa. I Norge er den funnet på Sørlandet og det sørligste Østlandet, dessuten i indre Hordaland.
Jokke & Valentinerne

Historie

Gruppa oppstod i 1982, og utgjorde sammen med deLillos, Raga Rockers og DumDum Boys en markant bølge i norsk rockehistorie på slutten av 1980-tallet. Disse bandene er kjent som «de fire store i norsk rock». Felles for gruppene var påvirkningen av musikalske former som punk, visesang, jazz og amerikansk sørstatsrock i tillegg til å bruke norsk som språk i sangtekstene. 
Musikalsk var Jokke & Valentinerne kjent som et ganske rølpete party-band, med stort rom for improvisasjoner som gav bandets konserter et element av spontanitet og bare delvis kontrollert kaos. Bandet fikk Spellemannprisen 1991 i klassen rock for albumet Frelst!.
Formelt ble bandet oppløst i 1994, etter utgivelsen av Alt kan repeteres. I årene som fulgte ble det imidlertid stadig avholdt sporadiske gjenforeningskonserter, i all hovedsak i Oslo-området.
Foruten soloalbumet Nykter, fortsatte Joachim Nielsen i samme musikalske stil med bandet The Tourettes, bestående av ungdomsvenner og Petter Baarli fra bandet Backstreet Girls. Sammen ga de ut platene Trygge Oslo (1997) og Billig lykke (1999).
Nielsens bror Christopher Nielsen er serietegner, og skapte gruppens visuelle image (covere, plakater, T-skjorter) med en tegnestil som var enda mer rølpete og grov enn musikken. 
Etter Joachim Nielsens død i 2000 opptrer de gjenlevende bandmedlemmene kun sporadisk sammen, da i hovedsak i tributebandet Valentourettes, som består av tidligere medlemmer fra både Valentinerne og The Tourettes. 
I november 2009 ble livealbumet Levende (så lenge det varer)... gitt ut. Albumet inneholder opptak fra en konsert på Sentrum Scene i Oslo lille julaften 1996. Opptakene ble først forkastet av bandet, men dukket opp igjen i 2008 og ble deretter mikset og gitt ut.
I 2011 ble bandet innvalgt i Rockheim Hall of Fame sammen med a-ha, Åge Aleksandersen, Wenche Myhre og Alf Prøysen.
Vilken (fornavn)

Opprinnelse

Vilken er opprinnelig en tyskspråklig kortform av navn som begynner på Wil-. På tysk brukes suffikset -chen for å danne diminutiver.

Norge

Vilken er vært et lite utbredt fornavn i Norge. Blant norske bærere finnes Vilken Pedersen Rønne (1703–1777), handelsmann i Årdal i Sogn.
Bengt Strömgren

Biografi

Bengt Strömgren ble født i Göteborg. Foreldrene hans var Hedvig (født Lidforss) og Svante Elis Strömgren, som var professor i astronomi ved Københavns Universitet og direktør for universitetets observatorium. Faren hans trakk Bengt inn i naturvitenskapen, og guttens første vitenskapelige papir ble publisert allerede da han var 17 år gammel. Han fikk sin studenteksamen i 1925 og ble tatt opp på Københavns Universitet. Kun to år senere fikk han en grad i astronomi og atomfysikk, og i løpet av de neste to årene avsluttet han en doktorgrad som ble antatt i desember 1929, da han var 21 år.
Han ble lektor i 1932 og kom på et 18 måneders gjesteopphold på University of Chicago i 1936. Han etterfulgte sin far som professor i 1940. Under besettelsen satte han gang i byggingen av det nye Brorfeldeobservatoriet. Etter krigen ble han lei av manglende offentlige midler og forlot Danmark til fordel for USA i 1951.
Her ble han direktør for Yerkes- og McDonald-observatoriene og ble her i seks år. I 1957 ble han den første professor i teoretisk astrofysikk ved Institute for Advanced Study in Princeton, hvor han fikk Albert Einsteins kontor.
Han forble i Princeton med sin familie frem til 1967, da han reiste hjem til Danmark og bosatte seg i Carlsbergs æresbolig, som Niels Bohr tidligere hadde hatt.
I 1987 døde han etter kort tids sykdom.
Bengt Strömgren bidro på flere punkter til moderne astrofysikk. Han oppdaget at den kjemiske sammensetning av stjerner var mye mer annerledes enn først antatt, og han utviklet Strömgrens fotometriske system.
Rotvekstopptaker

En rotvekstopptaker er et høsteredskap som brukes til å ta opp grønnsaker slik som kål, gulrøtter, purre og andre grønnsaker. Maskinen festes på traktor.
Andy Aitken

Queen of the South

Aitken sluttet seg til Queen of the South i 1996, da den nye styrelederen Norman Blount fikk hjulene i gang igjen for å gjenreise klubben. I 1997 nådde Queen of the South finalen i den skotske utfordrercupen (Alba Scottish Challenge Cup) for første gang. 2.-divisjonslaget Queens tapte 1–0 for førstedivisjonslaget Falkirk, til tross for en forrykende kamp av Queens på Motherwells Fir Park. Opptredenen førte til at bestemannspremien gikk til veteranspilleren på Queen of the South, midtstopperen Tommy Bryce, og kampen gav også et tidlig karrieregjennombrudd for Jamie McAllister. En sen sjanse for utlikning ved Derek Townsley gikk over mål.

Gretna

Aitken tilbrakte to sesonger hos Gretna, der han spilte under ledelse av Brooks Mileson.

Ayr United

Aitken sluttet seg til Ayr United i 2009. Hans tid der ble sterkt påvirket av en korsbåndskade, som ironisk nok kom i en kamp mot Queen of the South på Palmerston Park i Dumfries.

Annan Athletic

På slutten av 2009-2010-sesongen sluttet Aitken seg igjen til Annan Athletic, som da hadde blitt tatt opp som medlem av det skotske ligasystemet.
Omsorgssvikt

Omsorgssvikt vil si at foreldre eller de som har omsorgen for et barn, påfører det fysisk eller psykisk skade eller forsømmer det så alvorlig at barnets fysiske og/eller psykiske helse og utvikling er i fare. Det skilles mellom fysisk mishandling og -omsorgssvikt, og mellom emosjonell mishandling og -omsorgssvikt.

Fysisk mishandling og omsorgssvikt

Fysisk mishandling finner sted når et barn utsettes for skade ved at det blir slått, sparket, kastet, brent, stukket eller kvalt.
Barn utsettes for fysisk omsorgssvikt når det utsettes for fare på grunn av dårlig ernæring, mangelfull hygiene og påkledning eller utsettes for fare på grunn av manglende tilsyn.

Emosjonell mishandling og omsorgssvikt

Emosjonell mishandling innebærer at barnet utsettes for verbale angrep eller trusler, eller utsettes for brutale, ikke fysiske straffemetoder som å bli sperret inne i mørket, bli bundet og lignende.
Emosjonell omsorgssvikt finner sted når barnet ikke blir møtt med adekvat interesse, varme og emosjonell støtte, eller er vitne til vold i hjemmet.

Senvirkninger

Selv om det i noen tilfeller er slik at vanskjøtsel (ignorering) psykologisk er like skadelig som fysisk mishandling, så har ofre for mishandling størst risiko for å utvikle psykologisk uheldige senfølger. Senvirkningene av omsorgssvikt omfatter ofte sammensatte problemer hos dem som blir rammet. Det er alt fra post-traumatisk stressyndrom, reguleringsvansker og relasjonelle vansker, subtile psykologiske forstyrrelser, skam, skyld, forstyrrede tanker til falsk hukommelse.

Barnevernsloven

Lov om barneverntjenester (barnevernloven) av 17. juli 1992 nr. 100 legger vekt på barns behov for å knytte seg til andre mennesker. Formålet med loven er å sikre barn nødvendig hjelp og omsorg til rett tid, og å bidra til trygge oppvekstvilkår.
Samtidig pålegger barnevernloven offentlig ansatte å melde fra til barnevernstjenesten når det er grunn til å tro at et barn mishandles hjemme eller at det forligger andre former for alvorlig omsorgssvikt.
Meldeplikten skal ikke hindres av taushetsplikten.

Situasjonen i Norge

Det er vanskelig å registrere omsorgssvikt, men man regner med ca. 2500 nye tilfeller av omsorgssvikt hvert år. De senere år har antallet saker i barnevernet økt. I 2005 tok det offentlige over omsorg for 7 100 barn og unge og 32 100 fikk andre tiltak som besøkshjem, økonomisk hjelp, barnehage eller støttekontakt. Når det opprettes et tiltak, blir det som regel også opprettet en tverrfaglig ansvarsgruppe som følger situasjonen til barnet og familien.
Karst gjeterhund

Opprinnelse og alder

Karst gjeterhund stammer fra Karstplatået i Slovenia, der rasen har vært avlet gjennom århundrer av de lokale bøndene, på grunn av sine egenskaper som vokterhund. I senere år har imidlertid hunderasen blitt stadig mer populær som vakthund og familiehund.
Den første dokumentasjonen man har for Karst gjeterhund stammer fra boka «The glory of the duchy of Carniole» av baron Janez Vajkart Valvasor utgitt i 1689, men rasen er trolig mye eldre enn dette. 
Karst gjeterhund ble offisielt anerkjent den 2. juni 1939 under navnet illyrisk gjeterhund, en betegnelse som på den tiden også inkluderte Jugoslavisk gjeterhund – Sarplaninac. Rasestandarden ble fullført i 1948. Disse hundene ble sett på som varianter av samme hunderase fram til den 16. mars 1968, da de ble separert i hver sin. Sarplaninac fikk imidlertid sitt nåværende navn alt i 1957.

Utseende, anatomi og fysikk

Karst gjeterhund er en langhåret, stor og kraftig molosser av type, som minner om en litt småvokst Sarplaninac. Lengden på dekkhårene skal være misnt 10 cm og ligger flatt mot kroppen. Rundt halsen danner spesielt hannene man. Hannene skal være 57-63 cm i skulderhøyde og veie 30-42 kg. Tispene skal være 54-60 cm i skulderhøyde og veie 25-37 kg. Inntil +2 cm høyere hunder godtas, men det er ikke ønskelig og vil føre til trekk på utstilling.

Bruksområde

Karst gjeterhund har vært avlet for å passe på kveg og er en ypperlig vokterhund, som også godt kan tilpasses vokterformål for andre husdyrarter. Den utgjør også en god vakthund og kan godt brukes som både kløvhund og trekkhund. Den regnes som arbeidsvillig og utholdende og tåler godt både kulde og varme.

Lynne og væremåte

Karst gjeterhund regnes som en rolig og selvstendig hund med et sterkt vokterinstinkt. Den er modig og uredd og kan være svært beskyttende ovenfor familiemedlemmer (spesielt i mangel av husdyr å passe på). Den passer derfor best som brukshund, men den blir en snill og god familiehund for folk som ellers trenger en slik hund og har erfaring nok til å håndtere den. Den bør imidlertid ikke velges som famliehund alene. Pelsen trenger jevnlig vedlikehold.
Jiutai (Changchun)

Jiutai (kinesisk: 九台; pinyin: Jiǔtái) er et byfylke i provinsen Jilin i Folkerepublikken Kina. Det er understilt den subprovinsielle by Changchun.
Befolkningen var på 832 122 innbyggere i 1999. Her finner vi det meget store Jiutai kullkraftverk på 2,6 GW.
Hemingwayland

Hemingwayland er et musikkalbum med Mikael Wiehe, utgitt i 1985.
Cyphochilus

Utseende

Middelsstore oldenborrer, kroppen er tett kledt med hvite skjell. Disse artene er ofte skinnende hvite.

Levevis

Larvene lever i jorda der de eter på røtter.

Utbredelse

Slekten er utbredt i Sørøst-Asia.
NVM Express

NVM Express (NVMe) eller Non-Volatile Memory Host Controller Interface Specification (NVMHCI) er en grensesnitt-spesifikasjon for aksessering av ikke-flyktig dataminne som er tilknyttet en PCI Express (PCIe) buss. Forkortelsen NVM står for ikke-flyktig dataminne (non-volatile memory), som vanligvis er flashminne som kommer i form av SSDer. NVM Express er konstruert for å fremheve lav latens og intern parallelisme i flashminnebasert lagringsutstyr, og gjenspeiler parallelismen i samtidens mikroprosessorer, plattformer og applikasjoner.
Svømming under Panamerikanske leker 1955

Svømming under Panamerikanske leker 1955. Svømming var med som en av nitten sporter i de andre Panamerikanske leker 1955 som ble arrangert i Mexico by i Mexico fra 12. til 26. mars. Det var seks individuelle og to stafetter for både damer og menn. USA ble beste nasjon med ti gullmedaljer foran Canada med fire.
Barabinsk

Barabinsk (russisk: Барабинск) er en by i Novosibirsk oblast i Russland. Barabinsk ligger ved den transsibirske jernbanen, rundt 290 km vest for Novosibirsk. Innbyggertall: 32 200 (est. 2004), 32 501 (folketelling 2002). 
Barabinsk ligger på, og er oppkalt etter, den 117 000 km² store barabinske steppe mellom elvene Irtysj og Ob. Byen ble grunnlagt i 1893 i forbindelse med byggingen av den transsibirske jernbanen. Bystatus ble innvilget i 1917.
Byens viktigste økonomiske sektorer er produksjon av byggematerialer, samt metall- og jordbruksindustri.
Birra Stela

Birra Stela er et albansk ølmerke produsert av Stefani & CO.
Ølet er av de mest kjente på det albanske markedet, hvor de blant annet var de første til å tappe på 1,5 liters PET-flasker.
Mollusker (hudsykdom)

Etiologi og patogenese

Viruset smitter gjennom kontakt, og kan overføres både direkte og indirekte via håndklær, leker, etc.
Etter en inkubasjonstid på mellom 2 uker og 6 måneder, med et gjennomsnitt på 6 uker, dannes et utslett. Dersom utslettet ikke behandles, vil pasienten opparbeid immunitet, og det vil vanligvis forsvinne av seg selv etter 2 uker til 6 måneder, men kan vare mye lenger. Etter 2 år er imidlertid de aller fleste symptomfri.

Diagnose

Diagnose blir stilt på bakgrunn av utslettet.

Symptomer

Utslettet består av enkeltsående, glatte elementer, 1-5 mm store. De er navleformede, ofte finnes mange enkeltmollusker i samme område av huden.

Behandling

Vanligvis vil legen ikke behandle utslettet, fordi det ikke er nødvendig. En eventuell behandling er både smertefull, og gir økt risiko for arrdannelse. Ved ønske om behandling kan molluskene punkteres og desinfiseres med klorheksidin. Andre behandlingsalternativer er skraping med en skarp skje eller frysing med flytende nitrogen.
Gode Ord Dør Sist

Opptredener

Gruppen spilte første gang sammen i 1995. De opptrådte på supportkonserter for  Public Enemy (1999), Wu-Tang, Xzibit, Beatnuts, Sage Francis og Tha Alkaholiks. De har turnert i Norge og Tyskland og hadde tre konserter i New York (2012). De var med på hiphopfestivalen 2xH gjentatt ganger (2000, 2002, 2004, 2007, 2009). De har også opptrådt i regi av Rikskonsertene.   8. mai 2007 opptrådte de i forbindelse med demonstrasjon til støtte for Eugene Ejike Obiora og opptrådte på Moldejazz i 2007.
Philus

Utseende

Middelsstore til ganske store, avlange, lysbrune trebukker. Antennene er nokså kraftige og lengre enn kroppen hos hannene, tynne og rundt halvparten så lange som kroppen hos hunnene, som er større. Hodet er forholdsvis lite med runde, litt utstående fasettøyne. Pronotum er avrundet trapesformet. Dekkvingene har rettvinklede "skuldre" og er mer eller mindre jevnbrede, beina slanke og ikke særlig lange.

Utbredelse

Slekten er utbredt i Sørøst-Asia, fre det nordøstlige India i vest til Filippinene i øst.
Den estiske apostoliske ortodokse kirke

Historie

Den estiske apostoliske ortodokse kirke ble grunnlagt i 1920 av patriark Tikhon av Moskva, men er siden 1923 en autonom delkirke av Konstantinopel-patriarkatet. Fra 1944 til 1991 var kirkeledelsen i eksil til Stockholm, mens kirka i Estland ble tvangsforent med Moskva-patriarkatet. Metropolitansetet var vakant fra 1953 til 1999.
1993 ble kirka på nytt registrert som trossamfunn i det uavhengige Estland, og i 1996 bekrefta den økumeniske patriark kirkas autonomi. Dette førte til sterke protester fra patriarken av Moskva, som ikke anerkjente den tidligere eksilkirka. Konflikten ble løst gjennom et kompromiss, som innebar at hver menighet kunne velge om den ville være tilslutta den estiske apostoliske ortodokse kirke eller Moskva-patriarkatets estisk-ortodokse kirke.
2009 ble de to nye bispedømmene Pärnu og Tartu utskilt fra Tallinn erkebispedømme. (Tartu hadde i en periode også vært bispesetet for Petseri eparki, som eksisterte fra 1926 til 1948.)
Landsdelsserien 1955–56

Opp- og nedrykk

Ett lag fra hver av Østland-distriktene rykket direkte opp til Hovedserien 1956–57, mens ett lag fra Sørland/Vestland og ett lag fra Møre/Trøndelag rykket opp etter kvalik. Ett til tre lag fra hver avdeling rykket ned til 1. divisjon 1956-57.
Direkte opprykk: Sparta og Strømmen
Opprykk via kvalik: Årstad og Steinkjer
Louisiana kunstmuseum

Historie

Museet ble grunnlagt i 1958 av Knud W. Jensen, som ervervet villaen med det formål å etablere et museum for moderne kunst. Jensen var også museets direktør fram til sin død i 2000. Helt fra begynnelsen var det Jensens visjon å skape et museum med sjel og hvor kunsten skulle komme publikum i møte, ikke høystemt, men som noe som kommuniserte direkte med beskueren. Han understreket det betydningsfulle i behovet med «supplerende innhold» som kunne medvirke til å levendegjøre og berike miljøet.
Louisiana fikk sitt navn av hoffjegermester Alexander Brun. Han oppførte villaen i 1855. Den utgjør fremdeles hovedinngangen på museet, som har blitt utvidet flere ganger. Villaens navn er sannsynligvis inspirert av de i alt tre kvinner han rakk å gifte seg med – de het alle Louise! Knud W. Jensen valgte å beholde navnet fra dets landsted.

Samlingen

Museets samling var opprinnelig overveiende dansk modernisme, men har siden blitt utvidet til moderne internasjonal kunst med kunstnere som Jean Arp, Max Ernst, Pablo Picasso og Andy Warhol. Samlingen teller over 3 500 verker. De omhandler tiden fra 1945 og fram til i dag. Samlingen inneholder stort sett alle sjangre, men hovedvekten er på maleri og skulptur. Foruten de nevnte finnes også Alberto Giacometti, Jean Dubuffet, Yves Klein, Andy Warhol, Robert Rauschenberg, Henry Moore, Asger Jorn, George Baselitz, Sigmar Polke, Anselm Kiefer og Per Kirkeby.
Det er årlig mellom fire og seks større utstillinger av moderne og samtidig kunst. Av andre aktiviteter kan nevnes film, konserter, barnehus, kafé og  museumsbutikk med kunstbøker, grafikk, plakater og design.
Ørebro slott

Ørebro slott ligger på en holme i vannbassenget som Svartån danner i sentrum av Örebro. Det er første gang nevnt i et brev i år 1364. I brevet som er skrevet av hertug Albrekt, fortelles det at borgen har blitt inntatt med våpenmakt. Det er litt forskjellige meninger om når borgen ble til. Det menes at den var nylig bygd da den ble inntatt som fortalt ovenfor. Hahr mener at den ble bygget tidligere og er Birger jarls verk.
Middelalderborgen bestod av en gråstensmur som dannet en rektangel på 48 x 26 meter i omkrets. I det sydvestre hjørnet, finner vi kärntornet et forsvarstårn på 12 meter i kvadrat  som rager 30 meter over bakken i 6 etasjer. Nederst er veggene 4 meter tykke, men avtar oppover i etasjene. Dette tårnet kan vi se i dag i det sydvestre hjørne av selve bygningen,  de runde tårn er langt senere tilføyelser. I det nordvestre hjørnet var det et mindre tårn, framfor muren i øst lå det et porttårn.I unionstiden fra 1397 til 1523 ble borgen i perioder disponert av danske unionskonger. Den ble beleiret flere ganger, i 1434 av Engelbrekts opprørshær. Slottet ble overgitt og Engelbrekt satt her som slottsherre i to år.
Den gamle borgen ble bygget om til et renessanseslott i årene 1573 – 1627 under Karl IX. Middelalderens ringmur og tårn ble bygget inn i det nye slottets bygninger og de runde tårnene kom til. I årene 1897 – 1901 ble slottet restaurert og fikk sit nåværende utseende.
Urkanton

De tre urkantonene Unterwalden, Schwyz og Uri dannet et edsforbund i 1291. Dermed ga de opphav til statsforbundet som skulle utvikle seg til dagens Sveits. På det daværende tidspunkt var det imidlertid lite mer enn et løfte om gjensidig hjelp (spesielt mot stormakten Habsburg). Sammen med Luzern, som var den fjerde kantonen som ble medlem i edsforbundet, omtales urkantonene også som «skogskantoner» (Waldstätten; jf. Vierwaldstätter See).
Urkantonene hadde bevart organiseringen av gamle selvstyrte germanske bondesamfunn. Deres politiske og økonomiske betydning økte på 1200-tallet gjennom åpningen av St. Gotthard-passet (og spesielt Schöllenenjuvet). Også Uris allianse med landskapet Urseren, som lå mellom Uri og Gotthardpasset, var et viktig skritt til å kontrollere handelen over denne sentrale Alpeovergangen.
Dannelsen av edsforbundet var en reaksjon på at Habsburg begynte å true samfunnenes uavhengighet. Urkantonene ble bekreftet som riksumiddelbare i 1309 og 1316, og slo i 1315 (slaget i Morgarten) et habsburgsk hær som Leopold I av Østerrike hadde sendt for å avstraffe befolkningen for deres ulydighet. Mellom 1332 og 1353 ble edsforbundet utvidet med kantonene Luzern, Zürich, Glarus, Zug og Bern. Disse omtales ofte som «De åtte gamle steder».
Theridion mystaceum

Utseende

Theridion mystaceum er sammen med de andre artene i denne slekten, forholdsvis små edderkopper, 1,5 til 2 millimeter lang. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen er hos hunnen stor og kuleformet. På det bakerste beinparets ytterste ledd, har de en fin kam av korte børster, derav familiens norske navn.
Mange av kamfotedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Theridion mystaceum lever litt skjult, på grener av trær og busker, i hulrom og skyggefulle steder. De bygger ureglemessige fangstnett med tallrike silketråder som går på kryss og tvers.
De kjønnsmodne individene (imago), finnes fra juni til august. Hunnen spinner eggene sine inn i en fritthengende, rund eggsekk.

Utbredelse

Theridion mystaceum er utbredt i Europa og østover i Russland. Den finnes i Norge.
Frida Tegstedt

Klubb

Tegstedt startet sin proffkarriere i Sävehof, hvor hun vant det svenske mesterskapet åtte ganger.
I 2014 flyttet Tegstedt til Tyskland og signerte for hovedstadsklubben Füchse Berlin.

Landslag

Tegstedt fikk sin debut på det svenske kvinnelandslaget under dobbeltkampene mot Island på Island i 2013.
Hun ble tatt ut i bruttotroppen til det svenske kvinnelandslaget foran Håndball-EM 2014, men var ikke blant de 16 utvalgte. Året etter fikk hun sin mesterskapsdebut under Håndball-VM 2015.

Personlig

Tegstedt er samboer med håndballspilleren Jesper Nielsen i Berlin, hvor hun studerer tysk og kunstvitenskap på deltid.
Hennes lillesøster Sofia Tegstedt spiller håndball for Sävehof.
Albatros C.VII

Konstruksjon og utvikling

C.VII fikk i motsetning til den tidligere C.V en annen motor enn den upålitelig Mercedes D.IV og også andre endringer som bedre rorkontroll. Resultatet ble et fly med gode flyegenskaper. C.VII utgjorde mesteparten av den tyske flystyrke med rundt 350 i bruk samtidig.
Én enkelt C.VII ble konvertert til sivilt bruk etter krigen.
Longilepturges

Utseende

Middelsstore, slanke, brunlige trebukker. Antennene er tynne og omtrent dobbelt så lange som kroppen. Pronotum er klokkeformet sett ovenfra, innsnevret ved roten, dekkvingene nesten jevnbrede, beina lange.

Levevis

Larvene lever i død ved.

Utbredelse

Arten er utbredt i Brasil, Ecuador og Bolivia.
Ville Tiisanoja

Nasjonale prestasjoner

Han har to finske kulestøt-rekorder i aldersbestemte klasser; for 17-åringer på 19,79 meter, og for 14-åringer innendørs på 13,30 meter, samt to finske senior-mesterskap i kulestøt. 31. juli 1999, ble Tiisanoja den 15. finske, mannlige friidrettsutøver til å støte over 20-meter.

Internasjonale prestasjoner

Tiisanojas besteresultat er en fjerdeplass fra EM innendørs i 2005, samt tre åttendeplasser fra VM. I OL i 2004 i Athen, kom han ikke videre fra kvalifiseringen etter et støt på 19,50 meter.

Doping

Sommeren 2007 testet Tiisanoja positivt på testosteron ved tre anledninger. Dette medførte to års utestengelse, 50 000 euro i bot, samt at alle resultat siden 27. juni 2006 ble kjent ugyldige.